**Καλημέρα σας. Σας ευχαριστώ για την παρουσία σας και πιστεύω στην υποστήριξή σας.**

**Ονομάζομαι Ανδρέας Κονταράκης και του χρόνου, κλείνω 40 χρόνια επαγγελματικής απασχόλησης με τις ταινίες. Εδώ και 14 χρόνια έχω την εταιρία διανομής WEIRDWAVE και τα τελευταία 8 χρόνια, άνοιξα και έδωσα ξανά στους Αθηναίους, 5 κινηματογράφους, που είχαν εγκαταλειφθεί. Συγκεκριμένα το 2015 βρήκα το ΑΣΤΟΡ, που ήταν κλειστό 4 χρόνια, το 2017 άνοιξα το ΑΝΔΟΡΑ, που ήταν κλειστό 13 χρόνια και στη συνέχεια τα 3 θερινά το 2018 την ΣΤΕΛΛΑ κλειστή για 8 χρόνια περίπου, το 2019 το ΚΑΡΜΕΝ που ήταν κλειστό για 16 ολόκληρα χρόνια και τέλος το 2020 την ΔΑΦΝΗ. Και όλα αυτά, χωρίς καμία βοήθεια του κράτους. Μόνο ο κ. Δήμαρχος βρήκε ένα ΕΣΠΑ και βοήθησε τις αίθουσες του κέντρου, άσχετα αν το ΑΣΤΟΡ ήταν η μοναδική αίθουσα που δεν πήρε ούτε ένα ευρώ, γιατί κάποιος γραφειοκράτης, πάτησε το ΑΦΜ μου, είδε πρώτο ΚΑΔ το video club και με απέρριψε**

**Παράλληλα έκανα διανομή 250 περίπου ταινιών, όλες του ανεξάρτητου κινηματογράφου. Η επιχείρησή μου, είναι υγιέστατη τόσο εμπορικά, όσο και οικονομικά.**

**Τώρα, για το ΑΣΤΟΡ. Το καλοκαίρι του 2022, ψάχνοντας στην διαύγεια για κάτι άσχετο, είδα με έκπληξη ότι ο κινηματογράφος ΑΣΤΟΡ, πρόκειται να «αξιοποιηθεί» από τον ΕΦΚΑ. Στη συνέχεια, ούτε ο ΕΦΚΑ, ούτε το Υπουργείο Πολιτισμού, άνοιξαν τις πόρτες τους, για να μας εξηγήσουν ή να μας βοηθήσουν. Ακολούθησαν την τακτική της παραπληροφόρησης και του καθησυχασμού. Αποφάσισα να δημοσιοποιήσω το πρόβλημα, σε φορείς, σε δημοτικές παρατάξεις, στα κόμματα της Βουλής και φυσικά σε όλη την κινηματογραφική κοινότητα. Η συμπαράσταση, ήταν καθολική. Δύο ομόφωνες αποφάσεις του Δημοτικού Συμβουλίου της Αθήνας, επερωτήσεις στην Βουλή από δεκάδες βουλευτές και ψηφίσματα συμπαράστασης από όλη την κινηματογραφική κοινότητα.**

**Στις 21 Μαΐου, είναι η παγκόσμια ημέρα του πολιτισμού. Εδώ θα έχουμε εθνικές εκλογές, με κλειστούς κινηματογράφους ;**

**Είμαι 70 ετών Αθηναίος και μεγάλωσα τα παιδιά μου, με βόλτες τις Κυριακές, να ανεβαίνουμε την Σταδίου και στο Σύνταγμα να στρίβουμε και να κατεβαίνουμε την Πανεπιστημίου. Αυτή την διαδρομή, τώρα δεν μπορώ να την κάνω με τις 4 εγγονές μου, γιατί είναι επικίνδυνη.**

**Αυτή λοιπόν η ερημοποίηση του κέντρου της Αθήνας, αυξάνεται σε ρυθμούς, με πολλούς τρόπους και ένας από αυτούς είναι η ευθεία επίθεση σε κάθε μορφή πολιτισμού, όπως οι κινηματογράφοι που θέλουν να κλείσουν. Φοβάμαι, ότι στην αρχή της Σταδίου, σε λίγο, θα μπουν διόδια, για να περνούν μόνο αυτά τα διώροφα κόκκινα τουριστικά πούλμαν. Φοβάμαι επίσης, ότι στο μέλλον, μπορεί να καίνε και βιβλία, εδώ στο κέντρο της πόλης μας, καθώς ο μεθοδευμένος εκφασισμός της κοινωνίας, μαζί με την βία, ολοένα και θα αυξάνονται. Καλώ για μια ακόμα φορά, την κα Υπουργό Πολιτισμού, να χαρακτηρίσει διατηρητέα την χρήση όλων των κινηματογράφων της Αθήνας. Κινηματογράφοι, που όπως όλοι είδατε προχθές την Κυριακή, υποστήριξαν πάνω από 5.000 Αθηναίοι με την παρουσία τους, στην πλειονότητά τους, οι νέοι μας, και πάνω από 10.000 πολίτες με την υπογραφή τους.**

**Τώρα, σε ότι αφορά την μονοκαλλιέργεια του air b n b, μπορώ να ανακοινώσω δημόσια το ενδιαφέρον ενός φίλου μου, από το Κατάρ, που έχει πάθει πλάκα με τον Εθνικό Κήπο και δίνει όσο-όσο. Επίσης, ένας άλλος γνωστός μου, έχει εκδηλώσει ενδιαφέρον για το κτήριο του Υπουργείου Πολιτισμού, καθώς είναι ακριβώς πίσω από το Αρχαιολογικό Μουσείο και σε ευθεία, με το τεράστιο ξενοδοχείο, που κτίζεται μπροστά στην Πατησίων, εκεί που γκρέμισαν το Αθήναιον και την μνήμη μας, από το Μεγάλο μας Τσίρκο.**

**Σας ευχαριστώ.**